Milan Lalkovič

Milan Lalkovič (* 9. december 1992, Košice) je slovenský futbalista.

Kariéra 
Lalkovič začal s futbalom v klube FK Košice-Barca, odkiaľ neskôr prešiel do MFK Košice. Už v roku 2006 však odišiel do anglického klubu Chelsea FC. V roku 2010 podpísal s Chelsea trojročnú zmluvu. V rovnakom roku vyhral s juniorkou Chelsea prestížnu mládežnícku súťaž FA Youth Cup. V sezóne 2010/2011 hrával striedavo za juniorov a rezervu Chelsea, dva štarty si pripísal aj v A-mužstve v prípravných zápasoch proti Ajaxu Amsterdam a Crystal Palace. V úvode sezóny 2011/2012 odišiel na hosťovanie do druholigového anglického klubu Doncaster Rovers, v ktorom odohral 6 zápasov. V zime 2012 odišiel na hosťovanie do holandského Haagu, kde sa stal spoluhráčom slovenského reprezentanta Filipa Lukšíka. V ligových zápasoch zasiahol do hry len dvakrát, väčšinu času presedel na lavičke. Celú sezónu 2012/2013 strávil na ďalšom hosťovaní v klube Vitória Guimarães, kde v Primeira Lige pôsobil len ako striedajúci hráč (odohral 8 zápasov). Na začiatku súťažného ročníka 2013/2014 predĺžil kontrakt s Chelsea, no po tom, čo sa neprebojoval do zostavy si ako ďalšie pôsobisko zvolil Walsall FC. S Walsallom sa najkôr dohodol na polročnej zmluve, ktorú však v januári 2014 rozšíril na celoročné hosťovanie. Po konci sezóny 2013/2014  nedostal od Chelsea ponuku na predĺženie zmluvy a po ôsmich rokoch v anglickom veľkoklube sa stal voľným hráčom.  Pred sezónou 2014/2015 sa dohodol na kontrakte s českým prvoligovým klubom FK Mladá Boleslav. Začiatkom roka 2015 s klubom rozviazal zmluvu a ako voľný hráč podpísal zmluvu na 18 mesiacov s anglickým klubom Barnsley FC.

Reprezentácia 
Reprezentačný dres Slovenska obliekol deväťkrát v kategórii U17, trikrát v družstve U19 a dvanásťkrát za juniorský tím U21.

Najväčšie úspechy  
Majster anglickej Premier Reserve League 2010/2011, 2 neoficiálne štarty za A mužstvo Chelsea FC, Najlepší hráč turnaja Milk cup 2008 (Chelsea).

Referencie

Externé odkazy 
 Oficiálna stránka
 Milan Lalkovič na stránke transfermarkt.co.uk 

Narodenia v 1992
Slovenskí futbalisti